## Pravilnik o dopunama Pravilnika o uvjetima za obavljanje poslova članova uprave društva za upravljanje investicijskim fondovima

### NN 109/2012 (3.10.2012.), Pravilnik o dopunama Pravilnika o uvjetima za obavljanje poslova članova uprave društva za upravljanje investicijskim fondovima

109 03.10.2012 Pravilnik o dopunama Pravilnika o uvjetima za obavljanje poslova članova uprave društva za upravljanje investicijskim fondovima

HRVATSKA AGENCIJA ZA NADZOR FINANCIJSKIH USLUGA

2377

Na temelju odredaba članka 27. stavka 2. Zakona o investicijskim fondovima (»Narodne novine«, broj 150/05) Hrvatska agencija za nadzor financijskih usluga na sjednici Upravnog vijeća održanoj 27. rujna 2012. godine donijela je

PRAVILNIK

O DOPUNAMA PRAVILNIKA O UVJETIMA ZA OBAVLJANJE POSLOVA ČLANOVA UPRAVE DRUŠTVA ZA UPRAVLJANJE INVESTICIJSKIM FONDOVIMA

Članak 1.

U Pravilniku o uvjetima za obavljanje poslova članova uprave društva za upravljanje investicijskim fondovima (»Narodne novine« broj 29/06, 130/08 i 115/10) iza članka 4a. dodaje se članak 4b. koji glasi:

»Članak 4b.

Program vođenja poslova Društva mora sadržavati sljedeće:

1. kratak opis stanja u Društvu, te organizacijsku shemu Društva s brojem zaposlenih po organizacijskim jedinicama,

2. opis okruženja u kojem Društvo posluje i njegov položaj u odnosu na cijeli sektor u kojem posluje kao i u odnosu na konkurenciju (poželjno je navesti uočene prednosti, ali i određene slabosti u odnosu na usporedive grupe),

3. detaljan opis planiranih aktivnosti u mandatnom razdoblju (po mogućnosti navesti planiranu dinamiku realizacije), te istaknuti značajne promjene u odnosu na postojeće stanje,

4. projekcije financijskih izvještaja Društva za mandatno razdoblje koje trebaju biti izrađene na propisanim obrascima i dostavljene uz program te elektroničkim putem u xls formatu. Obrasci su dostupni na službenoj stranici Agencije: www.hanfa.hr, Glavni izbornik – Obrasci – Investicijski fondovi,

5. opis pretpostavki koje su uzete u obzir prilikom izrade programa,

6. detaljan opis aktivnosti koje će biti podrška planiranim osnovnim aktivnostima, a sve u cilju kvalitetnog prepoznavanja, mjerenja i upravljanja svim rizicima koji iz poduzetih aktivnosti mogu proizaći (rizici okruženja, rizici klijenata, proizvoda i tržišta, rizici poslovnih procesa, prudencijalni rizici), te opis aktivnosti kojima će se poboljšati postojeće stanje u Društvu,

7. opis postupka donošenja odluka, te razgraničenja ovlasti među članovima uprave Društva, s istaknutim promjenama u odnosu na postojeće stanje,

8. opis politike sprječavanja sukoba interesa,

8. plan postupanja za slučaj insolventnosti Društva,

9. opis postupka praćenja pada vrijednosti imovine fonda pod upravljanjem, u kojem će biti opisani pragovi pada vrijednosti imovine o kojima se obavezno obavještava uprava,

10. opis sustava internih kontrola i nadzora usklađenosti postupanja Društva sa zakonskim odredbama,

11. u zaključku treba sažeti sve navedeno pod prethodnim točkama.«

Članak 2.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/06-01/5

Urbroj: 326-01-12-4

Zagreb, 27. rujna 2012.

Predsjednik
Upravnog vijeća
Petar-Pierre Matek, v. r.

Pravilnik, NN 109/2012-2377